Komo ežeras
Komo ežeras (it. Lago di Como, senovėje: lot. Larius Lacus) – ežeras šiaurės Italijoje, Lombardijoje, Alpių pietinėse pašlaitėse. Telkšo tektoninėje įduboje, 198 m aukštyje virš jūros lygio. Ilgis (šiaurės-pietų kryptimi) 46 km, plotis iki 4,5 km. Pietinėje dalyje ežeras išsišakoja į dvi atšakas. Gylis iki 410 m. Krantai daugiausia aukšti, skardingi. Yra nedidelė Komasino salelė. Komo ežeru prateka Ados upė (Po baseinas). Laivyba, žvejyba. Ežero pakrantėse įsikūrę kurortai – Komas, Lekas ir kt.